
1. Ընթացիկ իրավիճակը և իրավական ակտի ընդունման անհրաժեշտությունը
Հայաստանի Հանրապետությունում կենսաչափական անձնագրերի համակարգի ներդրման նպատակով իրականացվել է պետություն-մասնավոր գործընկերության ծրագիր։ Մասնավորապես, Հայաստանի Հանրապետության կառավարությունը 2023 թվականի դեկտեմբերի 28-ին ընդունել է «ՀՀ-ում կենսաչափական անձնագրերի և նույնականացման քարտերի տրամադրման ենթակառուցվածքի պետություն-մասնավոր գործընկերության ծրագրի իրականացման մասին» N 2346-Ա որոշումը։ Այնուհետև, 2024 թվականի հունվարի 3-ին հայտարարվել է ընտրության ընթացակարգ՝ համապատասխան ծառայությունների ձեռքբերման նպատակով, իսկ 2025 թվականի մարտի 31-ին գնահատող հանձնաժողովի կողմից հաղթող է ճանաչվել IDEMIA Identity Security France S.A.S and A.C.I Technology S.a.r.l կոնսորցիումը։ Ծրագրի իրականացման համար ստեղծվել է «ՀԱՅՓԱՍ» փակ բաժնետիրական ընկերությունը, և 2025 թվականի ապրիլի 25-ին կնքվել է համապատասխան պայմանագիր Հայաստանի Հանրապետության ներքին գործերի նախարարության և նշված ընկերության միջև։ Նշված ծրագրի շրջանակներում մասնավոր գործընկերը իրականացնում է կենսաչափական անձնագրերի և նույնականացման քարտերի տպագրությունը, դիմումատուների սպասարկումը, կենսաչափական տվյալների հավաքագրումը և այլ հարակից գործառույթներ։
Վերոգրյալի շրջանակում 2026 թվականի մայիսի 11-ին ընդունվել է «Անձը հաստատող փաստաթղթի մասին» նոր օրենքը , որն ուժի մեջ է մտնում էլեկտրոնային միասնական հարթակի գործարկման մասին իր պաշտոնական կայքէջում լիազոր մարմնի հայտարարության հրապարակման օրվան հաջորդող տասներորդ օրը, բայց ոչ ուշ, քան 2026 թվականի նոյեմբերի 1-ը։
«Անձը հաստատող փաստաթղթի մասին» օրենքի 10-րդ հոդվածի 18-րդ մասի համաձայն՝ անձը հաստատող փաստաթղթի տրամադրման և տրամադրման մերժման կարգը սահմանում է Կառավարությունը:
Նոր օրենքով կարգավորվում են պետություն-մասնավոր գործընկերության շրջանակում մասնավոր գործընկերոջ իրավասությունները, ինչպես նաև նրա և հանրային գործընկերոջ ու դիմումատուների միջև փոխհարաբերությունները։
Մասնավորապես, սահմանվում են անձը հաստատող փաստաթղթերի տրամադրման գործընթացում պետական լիազոր մարմնի և մասնավոր գործընկերոջ միջև գործառույթների բաշխման, ինչպես նաև դիմումատուի և մասնավոր գործընկերոջ փոխհարաբերությունների հիմնական սկզբունքները։

2. Առաջարկվող կարգավորման նպատակը․
Նախագծի նպատակն է՝ ապահովել «Անձը հաստատող փաստաթղթի մասին» օրենքի 10-րդ հոդվածի 18-րդ մասի կատարումը՝ սահմանելով անձը հաստատող փաստաթղթի տրամադրման և տրամադրման մերժման կարգը և դրա իրականացման իրավակարգավորումների հստակեցումը և մեխանիզմները:

3. Կապը ռազմավարական փաստաթղթերի հետ․
Նախագծերի փաթեթի ընդունումը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված՝ Հայաստանի Հանրապետության կառավարության 2021-202626 թթ․ծրագրի՝ 2․3-րդ գլխի «Թվայնացում» բաժնի «Նույնականացման և իրավասությունների ճանաչման արդիական համակարգի ներդրում» կետից։

4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները․
Նախագծի ընդունումը ՀՀ պետական բյուջեի եկամուտներում և ծախսերում փոփոխությունների չի հանգեցնի։

5. Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է ՀՀ ներքին գործերի նախարարության կողմից:

6. Ակնկալվող արդյունքը․
Նախագծի ընդունմամբ ակնկալվում է ապահովել «Անձը հաստատող փաստաթղթի մասին» օրենքի 10-րդ հոդվածի 18-րդ մասի համաձայն անձը հաստատող փաստաթղթի  տրամադրման և տրամադրման մերժման հստակ կարգավորումների սահմանում:

                                                                ՀՀ ներքին գործերի նախարարություն
